ธปท.ปลดล็อกให้แบงก์ ปล่อยกู้บิ๊กโปรเจกต์เพิ่ม
ธปท.ไฟเขียวแบงก์ทำธุรกรรมการถ่ายโอนความเสี่ยงลูกค้ารายใหญ่ได้ เปิดทางปล่อยกู้เพิ่ม
13 ม.ค. 2558

ธปท.ไฟเขียวแบงก์ทำธุรกรรมการถ่ายโอนความเสี่ยงลูกค้ารายใหญ่ได้ เปิดทางปล่อยกู้เพิ่ม
นายสมบูรณ์ จิตเป็นธม ผู้อำนวยการอาวุโส ฝ่ายนโยบายการกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธปท.ได้ออกประกาศอนุญาตให้ธนาคารพาณิชย์ทำธุรกรรมการถ่ายโอนหรือรับโอนความเสี่ยงด้านเครดิต (Risk Participation) ได้ เพื่อให้ธนาคารพาณิชย์มีเครื่องมือในการบริหารความเสี่ยงด้านเครดิตที่หลากหลายขึ้น ขยายขอบเขตธุรกรรมได้มากขึ้น จากเดิมที่ ธปท.ไม่อนุญาตให้โอนความเสี่ยงด้านเครดิตได้ โดยมีผลบังคับใช้ตั้งแต่วันที่ 9 ม.ค. 2558
ทั้งนี้ การอนุญาตให้ทำธุรกรรมดังกล่าว เพื่อลดอุปสรรคของธนาคารพาณิชย์ในการปล่อยสินเชื่อโครงการที่มีมูลค่าสูง หรือสินเชื่อการค้าระหว่างประเทศ เช่น การให้สินเชื่อลูกค้ารายใหญ่อาจเกินเพดานความเสี่ยงด้านการกระจุกตัวที่ ธปท.กำหนดไว้ไม่เกิน 25% ของเงินกองทุนต่อสินทรัพย์เสี่ยง (บีไอเอส) ฯลฯ ส่งผลให้ธุรกิจขนาดใหญ่ได้สินเชื่อในปริมาณจำกัด และส่งผลต่อเนื่องถึงการเจริญเติบโตของประเทศ ไม่สามารถแข่งขันกับประเทศอื่นได้ 
อย่างไรก็ดี ธนาคารต้องปฏิบัติตามหลักเกณฑ์ที่กำหนดไว้ เช่น ต้องมีการบริหารความเสี่ยงที่ประสิทธิภาพ มีฐานะการดำเนินงานที่มั่นคง สามารถกันสำรองได้ครบถ้วน มีเงินกองทุนเพียงพอที่จะรองรับความเสี่ยงจากธุรกรรม เป็นต้น